V posúdení vplyvu sa preskúmali existujúce nástroje Komisie na podporu implementácie štrukturálnych reforiem. Dospelo sa v ňom k záveru, že aj keď na úrovni EÚ existujú určité nástroje na podporu implementácie štrukturálnych reforiem, nie sú dostatočné na to, aby vyriešili príčiny nízkej a nerovnomernej implementácie a podporovali potrebné štrukturálne a administratívne reformy. Európsky semester je účinným, právne nezáväzným nástrojom na vymedzenie výziev a potrieb reforiem a na sledovanie reakcií členských štátov pri plnení týchto potrieb, ale samotný proces európskeho semestra nemá žiadnu páku na presadzovanie a žiadny nástroj na poskytovanie skutočných reformných stimulov. Technická podpora poskytovaná prostredníctvom programu na podporu štrukturálnych reforiem (SRSP) má obmedzený rozpočet a tento program sa končí 31. decembra 2020. Z európskych štrukturálnych a investičných fondov (EŠIF), ktoré budú podľa nového nariadenia o spoločných ustanoveniach označené ako „fondy Únie“, sa financuje implementácia niektorých štrukturálnych reforiem a podnecujú sa niektoré reformy, najmä prostredníctvom uplatňovania ex-ante kondicionalít. Ciele a intervenčná logika EŠIF a budúcich „fondov Únie“ sa však naďalej zameriavajú skôr na investície než na reformy. V súčasnosti v konečnom dôsledku neexistuje cielená podpora pre členské štáty nepatriace do eurozóny, ktoré si želajú vstúpiť do eurozóny, ktorá by urýchlila proces konvergencie v týchto členských štátoch. V rámci scenára bez zmeny politiky by sa tieto nástroje, ktoré má Komisia k dispozícii na uľahčenie a podporu potrebných štrukturálnych a administratívnych reforiem v členských štátoch EÚ, ukázali ako nedostatočné. Vytvorenie nového programu na podporu reforiem je uprednostňovanou možnosťou, pretože by umožnil prispieť k riešeniu problému komplexným spôsobom, a to posilnením súčasnej technickej podpory poskytovanej prostredníctvom programu SRSP, doplnením cieleného nástroja poskytujúceho finančnú podporu na implementáciu reforiem a doplnením cieleného nástroja na podporu implementácie reforiem v členských štátoch, ktoré nie sú členmi eurozóny. Technická podpora by prispela k posilneniu administratívnych kapacít všetkých členských štátov EÚ a dodatočné finančné stimuly by pomohli poskytnúť ďalší stimul na vykonávanie reforiem. Špecializovaný nástroj konvergencie poskytujúci cielenú finančnú a technickú podporu členským štátom, ktoré chcú prijať euro, okrem toho umožní poskytnutie pomoci na prípravu úspešnej účasti v eurozóne, posilnenie odolnosti a podporu väčšej konvergencie v rámci hospodárskej a menovej únie. ŠTRUKTÚRA NOVÉHO PROGRAMU Program na podporu reforiem bude disponovať rozpočtom v celkovej výške 25 miliárd EUR a jeho využitie programu bude úplne dobrovoľné. Program poskytne finančnú a technickú podporu pre prioritné reformy na vnútroštátnej úrovni. Bude zahŕňať tieto nástroje: ·nástroj na realizáciu reforiem, ktorý poskytne finančnú podporu vo všetkých členských štátoch na kľúčové reformy identifikované v kontexte európskeho semestra, ·prispôsobený nástroj technickej podpory poskytovanej členským štátom (rozšírenie súčasného programu na podporu štrukturálnych reforiem) na ich žiadosť, ktorého cieľom bude posilniť administratívne kapacity členských štátov pri príprave, koncipovaní a implementácii reforiem na podporu rastu a ·nástroj konvergencie na poskytovanie špecializovanej finančnej a technickej podpory členským štátom, ktoré chcú prijať euro. Primerané záruky zahrnuté do koncepcie nástroja na realizáciu reforiem, ako je platba na konci implementácie reformných záväzkov členských štátov, identifikácia reforiem v rámci európskeho semestra, diskusia o návrhoch reformných záväzkov vo Výbore pre hospodársku politiku (v náležitých prípadoch po konzultácii s príslušnými výbormi zriadenými na základe zmluvy) alebo pozastavenie a zrušenie platby v prípade neúplných alebo nedokončených reformných záväzkov, zabezpečia, že riziko morálneho hazardu bude obmedzené.